Diari Oficial de la Generalitat Valenciana


Sumari del DOGV 6530, del 27-05-2011 (2011/6013)

RESOLUCIÓ de 23 de maig de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre l'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay, per a la consolidació de la conservació de la filmografia de Luis García Berlanga.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6530

Data del DOGV
:   27-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6013


Data del document
:   23-05-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 23 de maig de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre l'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay, per a la consolidació de la conservació de la filmografia de Luis García Berlanga.  
  
 [2011/6013]  
L'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay han subscrit, després de la tramitació prèvia reglamentària, el 27 d'abril de 2011, el Conveni de col·laboració per a la consolidació de la conservació de la filmografia de Luis García Berlanga.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0516/2011, i que figura com a annex d'esta resolució.  
  
València, 23 de maig de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració per a la consolidació de la conservació de la filmografia de Luis García Berlanga entre l'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay  
  
  
Madrid, 27 de abril de 2011  
  
Reunits  
Per una part, Carlos Cuadros Soto, director general de l'Institut de la Cinematografia i de les Arts Audiovisuals (ICAA), organisme autònom del Ministeri de Cultura en què s'enquadra la Filmoteca Espanyola, segons el nomenament efectuat per Reial Decret 1349/2010, de 22 d'octubre, que actua en nom i representació de l'organisme esmentat en virtut de les facultats que li conferixen les disposicions vigents.  
  
Per l'altra part, Trinidad María Miró Mira, consellera de Cultura i Esport, que actua com a presidenta de l'Institut Valencià de l'Audiovisual i de la Cinematografia Ricardo Muñoz Suay (d'ara en avant IVAC), en nom i representació de l'Institut, en virtut de la Llei de la Generalitat Valenciana 5/1998, de 18 de juny, de creació de l'Institut Valencià de Cinematografia Ricardo Muñoz Suay, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, i per la Llei 12/2009, de 23 de desembre, de Mesures Fiscals, de Gestió Administrativa i Financera i d'Organització de la Generalitat.  
  
Exposen  
  
I. Que l'Institut de la Cinematografia i de les Arts Audiovisuals ha encomanat normativament a la Filmoteca Espanyola les funcions de recuperació, restauració, conservació i difusió del patrimoni cinematogràfic espanyol.  
  
II. Que l'Institut Valencià de l'Audiovisual i la Cinematografia Ricardo Muñoz Suay té com a finalitat l'adquisició, la conservació, la restauració, l'estudi i la difusió del patrimoni audiovisual i dels béns culturals directament relacionats, el foment i la promoció de l'audiovisual valencià i la planificació, l'execució i la coordinació de la política cultural de la Generalitat en el camp de la cinematografia i l'audiovisual.  
  
III. Que Luis García Berlanga és un cineasta valencià amb una de les filmografies més importants de la història del cinema espanyol i part essencial del patrimoni cinematogràfic que correspon conservar a ambdós organismes.  
  
IV. Que des de fa algun temps ambdues institucions col·laboren de forma complementària en la investigació de l'obra cinematogràfica de Luis Garcia Berlanga amb l'objectiu comú de garantir-ne la preservació.  
  
V. Que una vegada finalitzada l'anàlisi de l'estat dels elements que servixen de suport a les obres i establits els criteris de preservació, ambdues parts han decidit formalitzar documentalment les actuacions necessàries per a consolidar la preservació de les pel·lícules que constituïxen la filmografia de Luis García Berlanga, intentar superar els danys produïts pel temps, l'ús i les successives manipulacions, i garantir-ne la conservació com a patrimoni cultural.  
  
A estos efectes, l'ICAA i l'IVAC subscriuen el present conveni de col·laboració amb les següents   
  
Estipulacions  
  
Primera. Objecte del conveni  
L'objecte del conveni és la col·laboració de l'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia (IVAC) en el projecte de consolidació de la conservació de la filmografia de Luis García Berlanga, de l'elaboració, la planificació i el desplegament del qual s'encarregarà la Filmoteca Espanyola i la Filmoteca de l'IVAC.  
  
Segona. Actuacions que s'han de desplegar i destí de les reproduccions  
Ambdues institucions assumixen igualment i de comú acord les tasques que afecten la investigació, inspecció i restauració dels materials conservats. Quant a les reproduccions generades en els laboratoris comercials com a conseqüència d'este conveni de col·laboració, siguen elements de preservació o de difusió, s'integraran en els fons de cada una de les institucions en proporció als pagaments efectuats a càrrec del pressupost ordinari de cada institució.  
  
  
Tercera. Accessibilitat dels materials resultants  
Atenent la complementarietat d'ambdues institucions quant a la conservació a llarg termini del llegat cinematogràfic de Luis García Berlanga, la Filmoteca Espanyola i la Filmoteca de l'IVAC tindran accés als elements de preservació que es custodien en cada una per a la realització de qualsevol tasca que tinga com a finalitat assegurar i garantir la salvaguarda del patrimoni cultural que constituïx l'obra de Luis García Berlanga.  
  
Quarta. Constància de la col·laboració institucional  
En els materials de preservació i en les còpies de projecció que s'obtinguen en el desplegament del present conveni, s'introduirà una capçalera que establisca la seua relació amb el projecte de consolidació de la conservació de l'obra de Luis García Berlanga que duen a terme les dues institucions firmants.  
  
Cinquena. Memòria de les actuacions  
Les pel·lícules sobre les quals s'haja actuat, així com els materials resultants, seran relacionats en un document que ambdues parts firmaran i formarà part del present conveni. L'ICAA i l'IVAC disposaran de la titularitat compartida sobre les gravacions audiovisuals que resulten de l'execució d'este conveni.   
Així mateix, ambdues institucions es comprometen a fer les gestions oportunes davant dels titulars dels drets d'explotació de les pel·lícules realitzades per Luis García Berlanga per a l'obtenció per a ambdues dels drets culturals sobre les versions resultants per a l'ús en les activitats culturals pròpies d'estes institucions, sense perjuí del respecte dels drets sobre els materials preexistents.  
  
  
Sisena. Vigència i duració  
El present conveni entrarà en vigor el dia de la firma i tindrà una vigència de dos anys. En el cas que el compliment dels objectius previstos no s'haja acabat, es considerarà prorrogat per un període d'un any, si cap de les parts no ho denuncia amb dos mesos d'antelació respecte de la data de pèrdua de vigència.  
  
Setena. Modificacions  
El present conveni podrà ser modificat per voluntat de les parts mentre estiga vigent, amb l'acord previ per escrit. La seua resolució podrà produir-se per mutu acord, per incompliment o per renúncia d'alguna de les parts, sempre que es faça amb un preavís de dos mesos. En qualsevol cas esta resolució no afectarà les actuacions en curs, que continuaran fins que finalitzen.  
  
Huitena. Jurisdicció competent  
Les parts resoldran de mutu acord qualsevol problema d'interpretació de naturalesa administrativa del present conveni. En absència d'acord, serà competent la jurisdicció contenciosa administrativa per a conéixer de les qüestions litigioses que hi pogueren sorgir.  
I, com a prova de conformitat, ambdues parts subscriuen el present conveni en el lloc i la data indicats en l'encapçalament, per duplicat i a un sol efecte.  
  
Per l'Institut de la Cinematografia i de les Arts Audiovisuals (Filmoteca Espanyola): Carlos Cuadros Soto  
Per l'Institut Valencià de l'Audiovisual i de la Cinematografia: Trinidad María Miró Mira  
  
\* Este conveni ha sigut objecte d'un informe favorable de l'Advocacia de l'Estat del Ministeri de Cultura amb data 28 de febrer de 2011. Així mateix, s'ha rebut, amb data 6 d'abril de 2011, un informe favorable de la Direcció General de Cooperació Autonòmica de Política Territorial i Administració Publica i se n'ha autoritzat la subscripció.